कर्मचारीहरूलाई ‘ग्राउण्ड ह्याण्डलिङ’ को कुरा नउठाउन मन्त्री किरातीको निर्देशन
संस्कृति, पर्यटन तथा नागरिक उडड्यनमन्त्री सुदन किरातीले नेपाल वायुसेवा निगमको ग्राउण्ड ह्याण्डलिङको विषयमा कुनैपनि कुरा नउठाउन कर्मचारीहरूलाई निर्देशन दिएका छन् । 
काठमाडौँ — संस्कृति, पर्यटन तथा नागरिक उडड्यनमन्त्री सुदन किरातीले नेपाल वायुसेवा निगमको ग्राउण्ड ह्याण्डलिङको विषयमा कुनैपनि कुरा नउठाउन कर्मचारीहरूलाई निर्देशन दिएका छन् । आइतबार नेपाल नागरिक उड्डयन प्राधीकरणको २५ औँ वार्षिकोत्सव समारोहमा सम्बोधन गर्दै मन्त्री किरातीले ग्राउण्ड ह्याण्डलिङको विषयमा कर्मचारीहरुले अनावश्यक चासो राखेको भन्दै असन्तुष्टि व्यक्त गरेका हुन् । उनले नेपाल वायुसेवा निगमको ग्राउण्ड ह्याण्डलिङको विषय सरकारको निर्णयको कुरा भएको भन्दै कर्मचारीहरूले अनावश्यक कोकोहोलो गर्नु आवश्यक नभएको बताए । उनले ग्राउण्ड ह्याण्डलिङको कुरा प्रधानमन्त्री र देशका ठूला राजनीतिक दलहरूको सरोकारको विषय भएको भन्दै कर्मचारीलाई यस विषयमा नबोल्न निर्देशन दिए । उनले देशलाई वायुसेवा निमग चाहिने र त्यसलाई बचाउनका लागि ग्राउण्ड ह्याण्डलिङ पनि चाहिने स्पष्ट पारे ।‘यहाँ वायुसेवा निगमको बारेमा बिना प्रसंग बढी किन कुराहरू उठ्छन् ? के तपाईहरू नीति निर्माता हो ? जानुहोस् आन्दोलन गर्नुहोस् । प्रधानमन्त्रीसँग डेलिगेसन गर्नुस् र अनुमति लिएर आउनुहोस् । वायुसेवा निगम राख्ने कि नराख्ने भन्ने यो सरकारको निर्णयको कुरा हुन्छ । यसमा त अझ राष्ट्रिय सहमतिको कुरा हुन्छ । पटक–पटक तपाईहरू किन वायुसेवा निगमको कुरा उठाउनुहुन्छ यहाँ ? हो त्यो सच्चिनुपर्छ, सुधार्नुपर्छ, विकास गर्नुपर्छ, हामीलाई पनि थाहा छ,' उनले भने, 'वायुसेवा निगमले ग्राउण्ड ह्याण्डलिङ लिने कि नलिने भन्ने प्रश्नमा किन तपाईहरू ठूलो–ठुलो धुवाँ उडाउनुहुन्छ ? कोकोहोलो गर्नुहुन्छ ? आजदेखि बन्द गर्नुहोस् ।'ग्राउण्ड ह्याण्डलिङ नीति निर्माता र कार्यकारीको सरोकारको कुरा भएको मन्त्री किरातीको भनाइ थियो । त्यो कसरी गर्ने भन्ने कुरा प्रधानमन्त्री, ठूला राजनीतिक दलको कुरा भएको उनले बताए । 'वायुसेवा निगम अहिले चाहिन्छ । त्यसलाई बचाउनको निम्ति ग्राउण्ड ह्याण्डलिङ चाहिन्छ । यही नै हो बटम लाइन । भोलि अर्को निर्णय नभइन्जेलसम्म अन्यथा यहाँहरूले यस विषयमाथि कुरा उठाउनुभयो भने त्यो नेतृत्वमाथि, नीतिमाथिको हस्तक्षेप हुन जान्छ, त्यो सह्य हुँदैन,' उनले भने, 'आजको दिनदेखि यो अन्त्य, पूर्णविराम हुनुपर्छ । यो कुरा नउठाउनका लागि म गम्भिरताका साथ तपाईहरूलाई निर्देशन गर्छु । अन्यथा यति गरेर पनि तपाईहरूले उठाउनुभएछ भने त्यो राम्रो हुँदैन भन्नेकुरा तपाईहरूले बुझ्नुहोला ।'वायुसेवा निगमको जिवन नै 'ग्राउण्ड ह्याण्डलिङ'मा रहेको भन्दै मन्त्री किरातीले असन्तुष्टि जनाए । उनले वायुसेवा निगमलाई कसले डुबाएको हो भन्ने प्रश्न गरेका थिए । अब सच्याउनुपर्ने अवस्थामा वायुसेवा निगम आएको उनले बताए । 'वायुसेवा निगमको पुनःसंरचना गरौँ । विधि, विधानमा के–के समस्याहरू हुन्छन् तिनीहरूलाई सच्याउँला । तर, नीति र नेतृत्वभन्दा माथि गएर जब तपाईहरूले कुरा उठाउनुभयो भने यो राम्रो हुँदैन भन्नेकुरा कडाइका साथ म भन्न चाहन्छु,’ उनले भने । 